b'\n_START_ARTICLE_\nRemington-gev\xc3\xa6r M/1867\n_START_SECTION_\nApprobering og bruk\n_START_PARAGRAPH_\nI 1866 var Kammerladeren fortsatt i bruk, men v\xc3\xa5penutviklingen p\xc3\xa5 midten av 1800-tallet var sv\xc3\xa6rt rask, og en ny og bedre rifle var \xc3\xb8nsket. I oktober samme \xc3\xa5r ble en norsk-svensk gev\xc3\xa6rkommisjon satt ned for \xc3\xa5 finne et passende v\xc3\xa5pen for de to landene. Flere rifler og patroner ble vurdert, blant dem flere tidlige repeterv\xc3\xa5pen som Henry Modell 1860 med r\xc3\xb8rmagasin, men b\xc3\xa5de av praktiske og \xc3\xb8konomiske grunner ble det bestemt \xc3\xa5 satse p\xc3\xa5 et mindre komplisert v\xc3\xa5pen med tyngre kaliber. Remingtons 1864-modell bakladergev\xc3\xa6r for patroner valgt. V\xc3\xa5penet ble approbert 22. november 1867. Norge/Sverige var da et av de f\xc3\xb8rste landene som tok i bruk patronv\xc3\xa5pen i h\xc3\xa6ren._NEWLINE_Totalt ble 58 450 Remington M1867 levert til det norske forsvaret fra 1867 til 1883. Alle rifler M/1867 for det norske forsvar var ment \xc3\xa5 bli produsert p\xc3\xa5 Kongsberg V\xc3\xa5penfabrikk, men pga oppgradering av utstyret ble de 5 000 f\xc3\xb8rste riflene laget p\xc3\xa5 Carl Gustafs Stads Gev\xc3\xa4rsfaktori i Sverige. V\xc3\xa5penet ble erstattet av Jarmann M/1884 i 1884.\n_START_SECTION_\nMekanisme\n_START_PARAGRAPH_\nMekanismen p\xc3\xa5 dette v\xc3\xa5penet var uvanlig. Den hadde to blokker som var hengslet p\xc3\xa5 tvers av l\xc3\xa5sekassen med hver sin solide bolt. Mekanismen ble \xc3\xa5pnet ved \xc3\xa5 vippe den den bakre blokken bakover, og deretter den fremre som skled ned i en utfresing bak den bakre blokken. Dette blottla kammeret. Hvis det var en patron i kammeret, ville en klo p\xc3\xa5 den fremre blokken trekke ut hylsen. En ny patron kunne s\xc3\xa5 f\xc3\xb8res inn, og den fremre blokken vippes fram. I denne blokken satt en fj\xc3\xa6rbelastet tennstift._NEWLINE_Den bakre blokken inneholdt selve hanen. N\xc3\xa5r skytteren trykket p\xc3\xa5 avtrekkeren, vippet denne blokken fram, og kilte seg fast under den fremre slik at denne ble l\xc3\xa5st mot kammeret i det hanen p\xc3\xa5 den bakre blokken traff tennstiften p\xc3\xa5 den fremre og fyrte av patronen. Som en ekstra sikkerhetsforansraltning var slagstiften plassert i en liten utfrest fordypning som hodet p\xc3\xa5 hanen passet ned i. Foruten \xc3\xa5 beskytte slagstiften mot tilfeldige slag som kunne ha utl\xc3\xb8st skuddet, s\xc3\xb8rget tilpassningen av hanen og utfresingen til at den fremre blokken satt bom fast i avfyrings\xc3\xb8yeblikket._NEWLINE_Hanen og den fremre blokken kunne begge trekkes bakover med tommelen p\xc3\xa5 h\xc3\xb8yre h\xc3\xa5nd, og mekanismen var derved enkel og rask \xc3\xa5 betjene. S\xc3\xa5 lenge v\xc3\xa5penet var st\xc3\xb8ttet opp mot noe, kunne det faktisk betjenes med en h\xc3\xa5nd, i motsetning til mer moderne repeterv\xc3\xa5pen med boltmekanisme.'